Oorsaak van ‘boelie-slagoffer’ se dood bekendArgieffoto Die voorlopige uitslag van die nadoodse ondersoek na die dood van Louis de Jonge, die 13-jarige leerder van Noorderlig Gekombineerde Skool in Benoni wat ná ŉ beweerde boelie-voorval gesterf het, is bekendgemaak. Lt.kol. Mack Mngomezulu, woordvoerder van die polisie, het aan Maroela Media gesê die ondersoekresultate het getoon dat De Jonge se dood nie met die beweerde aanrandings verband hou nie. Volgens Mngomezulu het die ondersoek getoon dat die tienerseun gesterf het weens ŉ abses wat in sy skedel ontwikkel het. “Die polisie se geregtelike doodsondersoek gaan steeds voort. Wanneer die ondersoek afgehandel is, sal die dossier na die hof gestuur word wat sal besluit of enigiemand vervolg sal word,” het hy gesê. Maroela Media het vroeër berig De Jonge het verlede week by sy huis gesterf nadat hy van erge hoofpyn gekla en begin braak het. De Jonge se ma beweer haar seun het gereeld onder boelies by sy skool deurgeloop en is onder meer in ŉ stadium met ŉ knie teen sy kop gestamp en ŉ ander keer met ŉ sokkerbal teen die kop gegooi. Sizakele Nkosi-Malobane, die Gautengse LUR vir gemeenskapsveiligheid, het kort ná De Jonge se dood die skool besoek om ondersoek in te stel na bewerings dat daar gereeld boelie-voorvalle by die skool voorkom. Die Gautengse departement van onderwys het ook sy eie ondersoek na die voorval van stapel gestuur. Boy (13) dies after alleged bullying at Noorderlig: https://t.co/rqb9PDfclP #BenoniPeople #LouisdeJonge pic.twitter.com/fqxWiUMoSF — Benoni City Times (@benonicitytimes) September 20, 2017